Grootouers doop eerste kleinseun | Netwerk24
Grootouers doop eerste kleinseun
Deur Tamsyn Jantjies 23 Desember 2019 06:00
Eerwaardes Estelle en Hubert Johnson met hul eerste kleinkind wat hulle saam gedoop het. Foto: Edson Martinus
Emosies het Sondag hoog geloop toe ’n ouma en oupa saam hul eerste klein­kind gedoop het.
Die leraarpaar, Estelle en Hubert Johnson, het die geleentheid gehad om hul eerste kleinseun, die sewe maande oue Luke Morgan, in die Emmanuel Congregational Church in Worcester te doop.
“Ons het dit as ’n groot voorreg beskou toe ons dogter ons gevra het – nie net omdat hy ’n seun is nie, maar ook aangesien ons net dogters in ons gesin het,” het die trotse oupa gesê.
Vir Estelle, wat al 31 jaar lank ’n eerwaarde by die kerk is, was dit ’n baie spesiale dag vir die familie.
“Dit was nogal ’n emosionele dag vir ons as familie. Dit was ’n voorreg om hom te doop. Ons het ook sy niggie gedoop. So, dit was definitief ’n spesiale dag vir ons. Selfs die derde babatjie wat gedoop is, het ’n spesiale plek in ons harte,” sê eerwaarde Johnson.
Luke se ouers, Mirelle en Gladwin Morgan, stem saam dat dié dag baie spesiaal was vir hulle as ’n gesin.
“Ek dink dat hy ’n seun is, is genoeg rede dat dit ekstra spesiaal is. Ons is drie susters. My ouers se oudste kleinkind is toe ’n seun. Dit het hierdie geleentheid net meer wonderlik gemaak,” sê Mirelle. Die eerwaardes het ook twee jaar gelede die Morgan-paartjie getrou, wat deesdae in George bly.